ΓΡΑΠΤΗ ΕΡΩΤΗΣΗ E-0986/96 υποβολή: Magda Aelvoet (V) προς την Επιτροπή (26 Απριλίου 1996)

Θέμα: Αγωγός για τη μεταφορά καυσίμου αεροπλάνων στο Huldenberg

Ο δήμος του Huldenberg ενημερώθηκε προσφάτως σχετικά με το σχέδιο κατασκευής αγωγού για τη μεταφορά καυσίμων αεροπλάνων. Το σχέδιο αυτό εντάσσεται στο πλαίσιο των υποχρεώσεων που ανέλαβε το Βέλγιο εντός του ΝΑΤΟ και προβλέπει τη μεταφορά καυσίμων από το Melsbroek στο Beauvechain. Η κατασκευή αγωγού συνιστά σοβαρή απειλή για την κοιλάδα του Dijle που αποτελεί αντικείμενο της οδηγίας του Συμβουλίου σχετικά με την διατήρηση των αγρίων πτηνών. Έχοντας υπόψη ότι ο εν λόγω αγωγός θα διέσχιζε την κοιλάδα αυτή, επιβάλλεται κανονικά η διεξαγωγή μελέτης σχετικά με τις επιπτώσεις στο περιβάλλον. Παρά ταύτα, σύμφωνα με την ισχύουσα νομοθεσία στον τομέα του περιβάλλοντος στη Φλάνδρα και το Βέλγιο, η εν λόγω μελέτη δεν είναι είναι αναγκαία όταν πρόκειται για στρατιωτικές εγκαταστάσεις.

1. Έχει ενημερωθεί η Επιτροπή σχετικά με το εν λόγω σχέδιο;

2. Δεν κρίνει η Επιτροπή ότι, σύμφωνα με τις κοινοτικές διατάξεις στο θέμα αυτό, απαιτείται στη συγκεκριμένη αυτή περίπτωση η διεξαγωγή μελέτης σχετικά με τις επιπτώσεις στο περιβάλλον;

3. Εάν η απάντηση στην ερώτηση 2 είναι καταφατική, μπορεί η Επιτροπή να επιβάλει την εκπόνηση μελέτης περιβαλλοντικών επιπτώσεων για το εν λόγω σχέδιο;

Απάντηση της κ. Bjerregaard εξ ονόματος της Επιτροπής (19 Ιουνίου 1996)

1. Η Επιτροπή δεν έχει υπόψη της ανάλογο έργο κατασκευής πετρελαιαγωγού.

2. Η οδηγία 85/337/ΕΟΚ του Συμβουλίου που ενεκρίθη στις 27 Ιουνίου 1985, με θέμα την αποτίμηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ L 175 της 5.7.1985. )), καθορίζει στο άρθρο 1 παράγραφος 4 ότι δεν αφορά τα έργα που προορίζονται για την εθνική άμυνα.

Εξάλλου κανένα από τα κράτη μέλη δεν υποχρεούται να παρέχει πληροφορίες που θα θεωρούσε ότι η διάδοσή τους έρχεται σε αντίθεση προς καθοριστικής σημασίας συμφέροντα για την ασφάλειά του όπως ορίζει το άρθρο 223, παράγραφος 1, εδάφιο α), της συνθήκης ΕΚ.

Η υποχρέωση, που προβλέπει το άρθρο 6 της οδηγίας 92/43/ΕΟΚ ((Οδηγία 92/43/ΕΟΚ του Συμβουλίου, της 21ης Μαΐου 1992 για την προστασία των φυσικών οικοτόπων καθώς και της αγρίας πανίδας και χλωρίδας (ΕΕ αριθ. L 206 της 22.7.1992). )), όσον αφορά την ενδεδειγμένη αξιολόγηση των επιπτώσεων οιουδήποτε προγράμματος ή έργου που δεν συνδέεται άμεσα ή απαραίτητα με τη διαχείριση τοποθεσίας η οποία να έχει ορισθεί ως ζώνη ειδικής προστασίας δυνάμει της οδηγίας 79/409/ΕΟΚ ((Οδηγία 79/409/ΕΟΚ του Συμβουλίου της 2ας Απριλίου 1979 για την προστασία των αγρίων πτηνών (ΕΕ αριθ. L 103 της 25.4.1979) όπως τροποποιήθηκε για τελευταία φορά από την οδηγία 94/24/ΕΚ της 8ης Ιουνίου 1994 (ΕΕ αριθ. L 164 της 30.6.1994). )), αλλά ενδέχεται να επηρεάζει την τοποθεσία αυτή κατά τρόπο ουσιαστικό, πρέπει να ερμηνευθεί υπό το φως της ως άνω διάταξης της συνθήκης.

3. Επί τη βάσει των πληροφοριών που διαθέτει μέχρι σήμερα η Επιτροπή δεν είναι σε θέση να εκφράσει γνώμη για την περίπτωση που αναφέρει το Αξιότιμο Μέλος του Κοινοβουλίου. Η Επιτροπή καλεί λοιπόν το Αξιότιμο Μέλος του Κοινοβουλίου να της κοινοποιήσει οιαδήποτε άλλη πληροφορία που έχει στη διάθεσή του σχετικά με τον εν λόγω πετρελαιαγωγό. Εντούτοις κρίνεται σκόπιμο να τονισθεί το γεγονός ότι κατά πρώτον επαφίεται στο κράτος μέλος, που μόνο αυτό διαθέτει συνολικές πληροφορίες για τα έργα στρατιωτικού χαρακτήρα που προτίθεται να αναλάβει, να καθορίσει σε ποιο βαθμό ορισμένες πτυχές των έργων αυτών θα ήταν επιτρεπτό να δημοσιοποιηθούν.